Khoisan sal uitkamp ‘tot Zuma intree’Shane Plaatjies, Brendon Billings, Chief Khoisan SA en Christian Martin praat met Mzamani Mwaila, direkteur van samewerkende regering en tradisionele sake, Maandag buite die Uniegebou. Foto: Brenda Masilela/ANA Vier mans, geklee in tradisionele Khoisan-drag, kamp al nagenoeg twee weke buite die Uniegebou in Pretoria in ŉ poging om ŉ vergadering met pres. Jacob Zuma te belê. Die mans het Maandag gesê daar is “lig aan die einde van die tonnel” nadat hulle uiteindelik gesprekke met Mzamani Mwaila, direkteur van samewerkende regering en tradisionele sake, gehad het. Die Khoisan-stamhoofde het Maandag gesê hulle het vir 18 dae kaalvoet van hul woonplek in Port Elizabeth in die Oos-Kaap na Pretoria geloop. Hulle kamp al 12 dae op die gras buite die Uniegebou met die doel om met Zuma of sy adjunk, Cyril Ramaphosa, te vergader en ŉ memorandum aan hulle te oorhandig. Die mans is die Chief Khoisan SA (49), Shane Plaatjies (23), Brendon Billings (37) en Christian Martin (37). In die memorandum dring die inheemse Khoisan-stam daarop aan om erkenning van die Suid-Afrikaanse regering as die “eerste burgers” te kry. “Ons tweede eis is dat die regering ons taal as amptelik verklaar,” het Khoisan SA gesê. Mwaila het die groep Maandag besoek. Hulle was eers skepties om die memorandum aan hom te oorhandig aangesien hulle bang was dat dit nie die president sal bereik nie. Mwaila het egter onderneem om die memorandum aan Des van Rooyen, minister van samewerkende regering en tradisionele sake, te oorhandig, waarna dit na die president se kantoor gestuur sal word. Die mans se kamp. Foto: Brenda Masilela/ANA Martin het gesê hoewel hul doel was om hul kwessies met Zuma te bespreek, hulle tevrede is dat die departement van samewerkende regering en tradisionele sake nou van hulle saak bewus is. Die stamhoofde het gesê hulle vas al vir die laaste vier dae en leef net op water. “Ons vra net vir God om ons die krag te gee om met die poging vol te hou totdat ons met die president vergader,” het Martin gesê. Khoisan SA het gesê die Wet op Grondbesit moet geskrap of aangepas word aangesien die wet dit vir hulle moeilik maak om grond te besit. Hy het gesê hul stamverteenwoordigers het al verskeie kere probeer om hul kwessie te opper deur na die parlement in Kaapstad te gaan, maar dit voel vir hulle of hulle geïgnoreer word. Hy het gesê hulle sal by die Uniegebou aanbly totdat hulle Zuma of Ramaphosa sien.